ΓΡΑΠΤΗ ΕΡΩΤΗΣΗ E-0584/98 υποβολή: Manuel Porto (PPE) προς την Επιτροπή (4 Μαρτίου 1998)

Θέμα: Συμφωνία Ευρωπαοκής Ένωσης/Κορέας

Όταν πριν από μήνες έγινε μία πρώτη εξέταση της συμφωνίας με την Νότια Κορέα, εκφράσθηκαν επιφυλάξεις από διάφορες επιτροπές του Ευρωπαϊκού Κοινοβουλίου: σχετικά με την τήρηση των κοινωνικών προδιαγραφών, με την πνευματική ιδιοκτησία και τον προστατευτισμό (δεδομένου ότι ορισμένοι τομείς, όπως αυτός της ευρωπαϊκής αυτοκινητοβιομηχανίας, εξακολουθούν να έχουν πολύ μικρή παρουσία στην αγορά η οποία δεν εξηγείται από τις διαφορές ποιότητας ή τιμής). Ερωτώ την Επιτροπή εάν έχει σημειωθεί κάποια εξέλιξη στους τομείς αυτούς;

Απάντηση του Sir Leon Brittan εξ ονόματος της Επιτροπής (31 Μαρτίου 1998)

Παρά τις υφιστάμενες οικονομικές δυσχέρειες, η Κορέα παραμένει σημαντικός εταίρος της Κοινότητας στην Ασία, όχι μόνο λόγω του σημαντικού αμφίδρομου εμπορίου και των επενδύσεων, αλλά επίσης για πολιτικούς και γεωστρατηγικούς λόγους. Στο πλαίσιο αυτό, η συμφωνία πλαίσιο που υπεγράφη τον Οκτώβριο 1996 αποτελεί καλή συμφωνία, η οποία διασφαλίζει ότι η Κοινότητα θα μπορεί να επιδιώξει καλύτερα τα συμφέροντά της έναντι της Κορέας σε πολλούς τομείς. Αξίζει να υπενθυμιστεί το πεδίο εφαρμογής της συμφωνίας, το οποίο είναι εκτεταμένο και καλύπτει τα δικαιώματα του ανθρώπου, τη ναυπηγική, την επιστημονική και τεχνολογική συνεργασία, τη συνεργασία στον τομέα των προτύπων και των τεχνικών ρυθμίσεων, την πνευματική ιδιοκτησία και το περιβάλλον.

Η Επιτροπή πιστεύει ότι είναι σκόπιμο να καταβληθούν νέες προσπάθειες για τη θέση σε ισχύ της συμφωνίας πλαισίου. Το γεγονός αυτό θα αποτελέσει έναν τρόπο επίδειξης πολιτικής στήριξης της Κορέας εκ μέρους της Κοινότητας και των κρατών μελών της, επειδή με αυτή θα αρχίσει η αναγκαία, αν και επώδυνη, μεταρρύθμιση και αναδιάρθρωση. Το Κοινοβούλιο θα μπορούσε να δώσει σημαντικό ορατό παράδειγμα σε όσους εμπλέκονται στη διαδικασία κύρωσης εκδίδοντας τώρα σχετική γνώμη. Κάτι τέτοιο θα μετέφερε μήνυμα στη νέα κυβέρνηση της Κορέας για την προτεραιότητα που δίδει το Κοινοβούλιο στις σχέσεις μεταξύ της Κοινότητας και της Κορέας.

Στο πλαίσιο της ευρύτερης μεταρρυθμιστικής διαδικασίας σημειώθηκαν πρόσφατα εξελίξεις όσον αφορά τα εργασιακά πρότυπα. Το Φεβρουάριο 1998 ψηφίστηκε νέος εργατικός νόμος που βασίστηκε σε συστάσεις τριμερούς επιτροπής την οποία συγκρότησε ο εκλεγμένος πρόεδρος Kum Dae-jung. Αντιπρόσωποι της κυβέρνησης, των εργοδοτών και του εργατικού δυναμικού έλαβαν εντολή να προτείνουν δέσμη μέτρων για τη μεταρρύθμιση στην αγορά εργασίας εξυπηρετώντας το εθνικό συμφέρον. Η ευκολότερη απόλυση εργατών σε περίπτωση συγχώνευσης ή αναδιάρθρωσης αντισταθμίστηκε από πολλές ρήτρες διασφάλισης (περίοδος αναμονής εξήντα ημερών, υποχρεωτικές διαβουλεύσεις με τα εργατικά συνδικάτα), αύξηση της αποζημίωσης από την ασφάλιση εναντίον της ανεργίας και σημαντική αναβάθμιση των συνδικαλιστικών δικαιωμάτων μέσω χαλάρωσης των περιορισμών των πολιτικών δραστηριοτήτων των συνδικάτων και της οργάνωσης των δημοσίων υπαλλήλων σε σωματεία.

Αν και η Κοινότητα γνώριζε εμπορικό πλεόνασμα με την Κορέα μέχρι το περασμένο έτος, είναι σαφές ότι ορισμένες κοινοτικές εξαγωγές αντιμετωπίζουν δυσκολίες πρόσβασης στην αγορά της Κορέας. Η συμφωνία πλαίσιο θα εξασφαλίσει πρόσθετα μέσα που θα επιτρέψουν την προστασία των κοινοτικών εμπορικών συμφερόντων. Στο μεταξύ, η Επιτροπή έχει αναλάβει την αυστηρή υποχρέωση να επιλύσει τα προβλήματα πρόσβασης στην αγορά και προβαίνει δραστήρια στις απαραίτητες ενέργειες στο μεγαλύτερο δυνατό βαθμό μέσω συζητήσεων με τις αρχές της Κορέας. Η Επιτροπή δεν αναμένει ότι θα βελτιωθούν απαραίτητα στο άμεσο μέλλον οι εξαγωγικές προοπτικές στην Κορέα λαμβανομένης υπόψη της κατάστασης των μακροοικονομικών ισορροπιών. Η νέα κυβέρνηση της Κορέας, ωστόσο, τάχθηκε αυστηρά υπέρ λύσεων που βασίζονται σε διαφανείς και ανοιχτές αγορές και μέχρι σήμερα έχει στηρίξει τις δηλώσεις της με πράξεις. Η Επιτροπή θα συνεργαστεί με τις αρχές της Κορέας με σκοπό τη διατήρηση αυτής της πολιτικής.

Τέλος, μπορεί να χρειαστεί να διευκρινιστεί ο σκοπός των διατάξεων της συμφωνίας πλαισίου για την πνευματική ιδιοκτησία. Σύμφωνα με το άρθρο 9, «τα συμβαλλόμενα μέρη επιβεβαιώνουν τη σημασία που αποδίδουν στις υποχρεώσεις, οι οποίες απορρέουν από πολυμερείς συμφωνίες περί προστασίας των δικαιωμάτων πνευματικής ιδιοκτησίας. Τα συμβαλλόμενα μέρη ενεργούν κατά τρόπο ώστε να προσχωρήσουν το συντομότερο δυνατό στις συμβάσεις, στις οποίες δεν έχουν ακόμη προσχωρήσει και οι οποίες περιέχονται στο παράρτημα». Η εν λόγω ρήτρα απευθύνεται σε όλα τα μέρη (την Κοινότητα, τα κράτη μέλη της και την Κορέα) και απαιτεί πράγματι προσπάθειες από όλους, ώστε να προσχωρήσουν στις πολυμερείς συμβάσεις που αναφέρονται στο παράρτημα. Η Κορέα έχει ήδη προσχωρήσει σε ορισμένες από τις συμβάσεις αυτές, όπως η σύμβαση της Βέρνης, η σύμβαση των Παρισίων, η συνθήκη για τη συνεργασία στο θέμα των ευρεσιτεχνιών, η συνθήκη της Βουδαπέστης. Αντιμετωπίζει επίσης σοβαρά την πιθανότητα να προσχωρήσει και στη συμφωνία της Νίκαιας καθώς και στη διεθνή σύμβαση για την προστασία των νέων ποικιλιών φυτών.

Αξίζει επίσης να σημειωθεί ότι, σύμφωνα με το άρθρο 9 παράγραφος 2 της συμφωνίας πλαισίου, η Κορέα συμφώνησε να επιταχύνει σημαντικά την εφαρμογή της συμφωνίας του ΠΟΕ για τα δικαιώματα πνευματικής ιδιοκτησίας στον τομέα του εμπορίου (TRIP). Η εν λόγω συμφωνία προβλέπει την αυστηρή προστασία όλων πρακτικά των δικαιωμάτων πνευματικής ιδιοκτησίας, δηλαδή των συγγραφικών και των συγγενικών δικαιωμάτων, των εμπορικών σημάτων, των γεωγραφικών ενδείξεων, των ευρεσιτεχνιών και περιέχει ειδικές διατάξεις για την εγγύηση της εφαρμογής τους. Η Κορέα ανέλαβε την υποχρέωση να εφαρμόσει τις υποχρεώσεις που απορρέουν από τη συμφωνία για τα δικαιώματα πνευματικής ιδιοκτησίας στον τομέα του εμπορίου από την 1η Ιουλίου 1996, έξι μόνον μήνες μετά τη λήξη της προθεσμίας που ορίστηκε στο άρθρο 65 παράγραφος 1 της συμφωνίας αυτής για τις αναπτυγμένες χώρες. Συνεπώς, το επίπεδο προστασίας έχει ήδη βελτιωθεί σημαντικά.